CELEX: 62010CN0040
Language: el
Date: 2010-01-25 00:00:00
Title: Υπόθεση C-40/10: Προσφυγή που ασκήθηκε στις 25 Ιανουαρίου 2010 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/27
            
         Προσφυγή που ασκήθηκε στις 25 Ιανουαρίου 2010 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
   (Υπόθεση C-40/10)
   2010/C 51/43
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Currall, G. Berscheid και J.-P. Keppenne)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει τον κανονισμό (ΕΕ, Ευρατόμ) 1296/2009 του Συμβουλίου, της 23ης Δεκεμβρίου 2009, για την αναπροσαρμογή, με ισχύ από 1ης Ιουλίου 2009, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις (1), πλην των άρθρων 1 και 3 αυτού, διατηρώντας τον πάντως σε ισχύ μέχρι να εκδώσει το Συμβούλιο νέο κανονισμό κατά την ορθή εφαρμογή των άρθρων 64 και 65 του Κανονισμού Υπηρεσιακής Καταστάσεως (στο εξής: ΚΥΚ) και του παραρτήματος XI αυτού·
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η Επιτροπή ζητεί τη μερική ακύρωση του κανονισμού (ΕΕ, Ευρατόμ) 1296/2009 καθ’ όσον το Συμβούλιο, για λόγους πολιτικής σκοπιμότητας, αντικατέστησε στον κανονισμό αυτόν τα ποσά, τα οποία είχε προτείνει η Επιτροπή βάσει ποσοστού αναπροσαρμογής 3,70 % — που προέκυψε από μηχανική εφαρμογή του άρθρου 65 του ΚΥΚ και του παραρτήματός του XI — με ποσά που αντιστοιχούν στο μη ορθό ποσοστό 1,85 %. Κατά την άποψη του Συμβουλίου, η αντικατάσταση αυτή δικαιολογείται από την δημοσιονομική και οικονομική κρίση και την οικονομική και κοινωνική πολιτική της Ένωσης.
   Όσον αφορά τα άρθρα 2 και 4 έως 17 του προσβαλλόμενου κανονισμού, η Επιτροπή προβάλλει έναν και μοναδικό λόγο ακυρώσεως, περί παραβάσεως του άρθρου 65 του ΚΥΚ και των άρθρων 1 και 3 του παραρτήματος XI του ΚΥΚ. Πράγματι, υπό την τωρινή μορφή του ΚΥΚ — το παράρτημα ΧΙ του οποίου εκθέτει λεπτομερώς τον υπολογισμό της μεθόδου αναπροσαρμογής των αποδοχών και των συντάξεων —, το Συμβούλιο διαθέτει δεσμία αρμοδιότητα, πολύ στενότερη απ’ ό,τι στο παρελθόν, όταν το Δικαστήριο, βάσει και μόνον του άρθρου 65 του ΚΥΚ, είχε διαπιστώσει ότι το Συμβούλιο διέθετε περιορισμένα περιθώρια εκτιμήσεως. Η Επιτροπή επικαλείται επίσης προσβολή της δικαιολογημένης εμπιστοσύνης και της αρχής «patere legem quam ipse fecisti».
   Εξ άλλου, το άρθρο 18 του προσβαλλόμενου κανονισμού παραβαίνει τα άρθρα 3 έως 7 του παραρτήματος XI του ΚΥΚ, δημιουργώντας άλλη μία δυνατότητα ενδιάμεσης αναπροσαρμογής των αποδοχών, πέραν από την ετήσια προθεσμία που προβλέπει το άρθρο 65 του ΚΥΚ και έξω από τις προϋποθέσεις που ορίζουν τα άρθρα 4 έως 7 του παραρτήματος XI του ΚΥΚ.
   
      (1)  ΕΕ 2009, L 348, σ. 10.